Drie nou van moord aangekla ná wrede plaasaanval | Maroela Media
Kapt. Sergio Kock, woordvoerder van die polisie, het gesê die beskuldigdes het Woensdag in die Kimberley-landdroshof verskyn waar 'n klag van moord teen hulle aanhangig gemaak is.
Hulle staan ook tereg op aanklagte van huisbraak, roof met verswarende omstandighede, verkragting en oortreding van die immigrasiewet. Die beskuldigdes mag weens die aanklag van verkragting nie geïdentifiseer word voordat hulle gepleit het nie. Hulle moet weer op 6 Junie in die hof verskyn.
Els is Dinsdag in 'n hospitaal dood, amper vier maande nadat hy en Rikkie Alsemgeest (68), albei bekende sakelui van Kimberley, die aand van 23 Januarie op Els se plaas sowat 10 km buite Kimberley aangeval is. Vier aanvallers het die paar gedreig en aangerand voordat hulle hul hande en voete vasgebind het. Hulle is vir ure aangerand en gemartel en onder meer met 'n strykyster gebrand.
Niel Alsemgeest, Rikkie se seun, het aan Maroela Media gesê sy ma is seksueel aangerand en die klag van verkragting spruit hieruit voort. Sy het toestemming gee dat sy geïdentifiseer mag word.
Die beskuldigdes is verlede maand in die Kimberley-landdroshof borgtog geweier. Hulle is onderskeidelik op 7 Februarie, 31 Januarie en 29 Januarie in hegtenis geneem.
'n Vrou is ook op 14 Februarie in hegtenis geneem in verband met die saak nadat van die goedere wat tydens die aanval gesteel is glo in haar besit gevind is. "Die polisie het 'n muntversameling, juweliersware en motorsleutels wat glo aan die slagoffers behoort in haar besit gevind," het Kock vroeër gesê. Sy word aangekla van die besit van vermoedelik gesteelde goedere.
Volgens Kock sal die vrou na verwagting volgende maand saam met die ander drie beskuldigdes in die hof verskyn.
Die redenasie dat hulle name weerhou word, maak vir my glad nie sin nie. Hoekom word verkragters en moordenaars beskerm ? Hoekom plaas media nie berig en meld die nasionaliteite nie ?